CELEX: 62014TN0831
Language: et
Date: 2014-12-24 00:00:00
Title: Kohtuasi T-831/14: 24. detsembril 2014 esitatud hagi – Alfamicro versus komisjon

2.3.2015   
            
            
               ET
            
            
               Euroopa Liidu Teataja
            
            
               C 73/42
            
         
      24. detsembril 2014 esitatud hagi – Alfamicro versus komisjon
      (Kohtuasi T-831/14)
      (2015/C 073/54)
      Kohtumenetluse keel: portugali
      
         Pooled
      
      
         Hageja: Sistemas de Computadores, Sociedade Unipessoal, Lda (Cascais, Portugal) (esindajad: advokaadid . Gentil Anastácio ja D. Pirra Xarepe)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada finantsauditi 12-DAS-03 läbiviimise raames vastu võetud komisjoni 28. oktoobri 2014. aasta otsus, mis puudutab Grant Agreement’i, koos kõikide sellest tulenevate õiguslike tagajärgedega, nimelt selles sisalduva 467 131 euro suuruse võlateate tühistamine ja hageja kasuks samas summas krediidi väljastamine.
               
            
         Väited ja peamised argumendid
      
      Hagi põhjendamiseks esitab hageja neli väidet.
      
                  1.
               
               
                  Esimene väide, et rikutud on proportsionaalsuse põhimõtet. Projekti Save Energy raames sõlmisid hageja ja komisjon projekti kaasrahastamiseks Grant Agreement’i. Hageja väidab, et ta täitis kõik projektiga seotud eesmärgid ning et komisjon tugines eespool mainitud 28. oktoobri 2014. aasta otsuses (edaspidi „vaidlustatud otsus”) ainult formaalsetele ja puhtalt raamatupidamislikele ja dokumentaalsetele aspektidele, võtmata arvesse saavutatud tulemusi. Nõutud summa tagasimaksmine tähendab ülemäärast koormat, kuna tegemist on VKEga, ning piirab hageja tegutsemisvabadust, mistõttu rikutakse selgelt proportsionaalsuse põhimõtet.
               
            
                  2.
               
               
                  Teine väide, et rikutud on õiguspärase ootuse ja hea halduse põhimõtteid. Esiteks ei esitanud komisjon projekti elluviimise 32 kuu jooksul hageja töömeetodi suhtes kunagi vastuväiteid. Hageja järeldas sellest käitumisest, et komisjon on rahul talle edastatavaga, mistõttu rikub vaidlustatud otsus oluliselt õiguskindlust. Teiseks, kuna komisjon ei tuvastanud vaidlustatud otsuses väidetavaid puudusi õigeaegselt, tekitas komisjon hagejas veendumuse, et tema tegevus on nõuetekohane. Selliselt tekitatud veendumus peab olema kaitstud õiguspärase ootuse põhimõtte kohaselt, mistõttu ei täitnud komisjon oma kontrollikohustust ja rikkus seega oma hea halduse kohustust.
               
            
                  3.
               
               
                  Kolmas väide, et komisjoni oluliste hindamisvigade tõttu on rikutud lepingut, kuna ta ei võtnud arvesse hageja selgitusi ja väiteid ning andis väära hinnangu dokumentidele ja teabele, mille hageja talle õigeaegselt esitas. Vaidlustatud otsust vastu võttes rikkus komisjon Grant Agreement’is ette nähtud tingimusi. Hageja on seisukohal, et komisjoniga suhtlemise käigus tõendati, et ta täitis lepingutingimused ja et projekti Save Energy raames rahastamise saamiseks vajalikud nõuded.
               
            
                  4.
               
               
                  Neljas väide, et rikutud on põhjendamiskohustust, kuna komisjoni põhjendused on äärmiselt lühikesed ega kirjelda ega loetle asjaolusid ja tegevust, mida uuriti ja analüüsiti.